פברואר 2011

שמואל אגבר באזכרה לבנו: "רותם ילד שלי, אל תיעלם לי"

בני משפחה וחברים רבים של רותם אגבר הגיעו לבית העלמין בגן יבנה, בואך קיבוץ חצור, כדי להשתתף באזכרה במלאת 12 שנים לנפילתו. "הזיכרון והכאב הנורא לעולם יהיו חלק מאיתנו", אמרה אמו.
באחד מימי החורף, במזג אוויר נעים, התכנסו (יום ו') והגיעו מאות בני אדם בבית העלמין, כדי להיות ולהשתתף בטקס האזכרה במלאות 12 שנה לנפילתו של רותם (27), שנהרג ב- 15 בפברואר 1999, בתאונת אימונים בעת שרות מילואים, באימון החטיבה הסדירה "עוצבת הברזל" כשהנגמ"ש עליו פיקד התהפך לתעלה.
 

בין המשתתפים בני משפחה, חברים ונציגי צה"ל וחטיבת השריון "עוצבת הברזל" - חטיבה 401. טכס האזכרה נפתח בתפילת הרב הצבאי החטיבתי "יזכור" ו"אל מלא רחמים" וכן תפילת "קדיש" שנאמרה על ידי סבא אברהם.

משפחת אגבר "מתגעגעים ואוהבים"
 

בהמשך, חיה, אימו של רותם, נשאה הספד: "היום נחתמו 12 שנים למן היום ההוא, היום בו עלית בסערה השמיימה. היום בו נפרדנו אוהבים, כה אוהבים, בלא שידענו, לא אתה ילד שלי ולא אנו, כי נפרדים אנו לעולמים". 

 

שמואל אביו אמר "הלכת לבלי שוב, ילד שלי והותרת את כולנו משפחה שכולה. ואני לא ידעתי למה ומדוע אתה הוא שהלכת, אתה ולא אני, שהרי תכננו והסכמנו שאני הוא שאלך ראשון, ואתה תהיה הקדיש שלי. ואילו אתה כדרכך כל הימים בגם זו הפעם הפתעת אותי, את כולנו". 

 

הוסיף: "אני מתגעגע אליך רותם, ילד שלי, מתגעגע אליך כל- כך. עד כלות, כך כל יום. רותם אהובי, אתה עמי כל יום וכל היום ולעיתים מזומנות אני בוכה ובוכה. כך גם בעת שאני כותב דברים אלה. כי מה עוד אוכל לעשות ולא עשיתי? אמור לי ילד שלי, אמור לי. 
מחשבה שרודפת אותי שנים שלא אראה אותך עוד, שלא עוד ניפגש, כי לעולם לא ניפגש, שלא עוד אוכל לחבק אותך, ללטף את פניך, לנשק את עיניך החכמות, לקרוא לך 'בנו', בקשה לי אחת אליך רותם שלי, אנא אל תתרחק ממני. הישאר לידי, הישאר בתוכי, אל תיעלם, אל תנטוש אותי. אקרא לך כדרכי: 'בנו' 'בנו שלי', ותשיב לי כדרכך: 'כן אבא, כן אבא'". 

 

סיוון אחותו סיפרה: "עברו כבר 12 שנה מאז שאני קראתי לך 'אחי שלי'. כיצד ייתכן שכבר 12 שנים שאנחנו כאחיות לא קראו לך 'אח-שלי'? ביום ההולדת שלך שחל באחד בדצמבר, ביום זה הגענו לכאן אימא ואבא, מעין, מור ואני עם פרחים שבחרנו במיוחד בשבילך. נוריות צבעוניות במיוחד בשלל צבעים. כמו בספר שכתבה אימא לזכרך "נוריות לבני". שלוש אחיותיך הקטנות מחזיקות זר ביד, באות לחגוג לאחיהן יום הולדת כאן בבית העלמין".

 

הסתכלתי עליהן על אימא והבנות צועדות באיטיות בשביל, המוביל אל החלקה הצבאית הישנה כשעוד הכול היה ריק מסביב, וכל שיכולתי לחשוב שאני כל-כך מקווה שאתה רואה אותן עכשיו. 
רצינו לברך, אבל לא ידענו מה מברכים בן ואח כמוך מתחת לאבן. אז עמדנו מחובקים ובכינו כי ידענו שתזכה לראות אותנו יחד גם בשנה הבאה.
רותם, אנחנו כל כך מתגעגעים ואוהבים אותך, הזיכרון והכאב הנורא לעולם יהיו חלק מאיתנו". 

 
